**Dar divin**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-ntoarnă toamna strămbă în clipa mea răzleaţă

Şi-mi plumbuie întruna doar vers bacovian,

Sub gene de-tuneric o umbră vorbăreaţă

Îmi spune de Vivaldi, că doarme în pian.

Prin cameră se plimbă fantoma primăverii

În rochie de seară, stârnind furtuni în vis,

Pornesc la drum cu gândul prin lacrima durerii

Şi-ajung din amintire direct în paradis.

Pianul se revoltă pe clape muribunde,

Tristeţea-i friguroasă se sinucide-n nori,

În mine creşte vara cu flăcări furibunde

Pictând noi răsărituri pe frunţile de zori.

Chopin şi Bach aşteaptă să-mi treacă nebunia

Nocturnele stau treze în pagini fără grai,

O harpă părăsită şi-ascunde-n corzi mânia,

Eu zburd în libertate precum un tânăr crai.

Lumina din adâncu-mi, o pasăre măiastră

Ce îmi reflectă-n suflet surâs de dor senin,

Cu pasul orb şi straniu, îmi intră pe fereastră

Purtându-te pe braţe, ca pe un dar divin.

03.01.2020